Rikkeburg

Rikkeburg ofte Rykeburg (Frans: Richebourg) es e gemêente in Vrankryk in't departement Nauw van Kales. 't Grenst an de gemêentn De Gorge, Wentie, Nieuwkapelle, Lorgies, Violaines, Festubert, De Kouter, Oedekapelle en D'n Strôom en ligt teegn de schreve me 't Noorderdepartement. In tydde lag Rikkeburg ip't schee'n tusschn Frans-Vloandern en Artesië. Langsn Rikkeburg lôopt de riviere de Loisne.

Geschiedenisse
D'uudige gemêente ountstound ip 21 februoari 1971 deur 't tôopesmittn van de vroegere gemêentn Rikkeburg-Vôogdeye (Richebourg-l'Avoué in't Frans) en Rikkeburg-Sint-Voast (Richebourg-Saint-Vaast in't Frans). D'oude twêedeelienge van't dorpke, dad eigntlyk êen gehêel es, komt uut de middelêeuwn en 't systeem van feodoaliteyt, toenda d'n êen'n elft eigndom wos van de Sint-Voastabdeye van Atrecht en d'n andern toebedêeld wos an d'hêern van Bethune, die de vôogdn of weireldlyke beschermers woarn (avoués in't Frans) van d'abdeye.

Beziensweirdigeedn
 De Sent-Laurentkerke
 De Portugeesche militaire begroafplekke woa der 1831 Portugeesche gesneuvelde liggn uut 'n Êestn Weireldoorloge
 Der zyn ôok êenigte Iengelsche militaire begroafplekkn uut 'n Êestn Weireldoorloge:
 Le Touret Military Cemetery, mè mêer of 900 gesneuvelde. Ier es ôok 't Le Touret Memorial, da de mêer of 13.000 vermiste gesneuvelde erdenkt.
 Rue-des-Berceaux Military Cemetery, mè mêer of 400 gesneuvelde
 St. Vaast Post Military Cemetery, mè bikkans 800 gesneuvelde
 't Neuve-Chapelle Indian Memorial van't Indische regiment van't Britse leegr ligt eigntlyk vo e grôo stik ip't groundgebied van Rikkeburg, ip de wyk la Bombe

Categorie:Gemêente in et Nauw van Kales
Categorie:Plekke in Hauts-de-France